Účastník ZPC	
Meno, priezvisko, titul:	Ľubica Bizíková, PhDr.	
Úsek:	Úsek pre vedu a výskum	
	
Zahraničná pracovná cesta	
Miesto konania – štát, mesto:	Belgicko, Brusel	
Organizátor:	EK, Generálne riaditeľstvo pre vzdelávanie a kultúru	
Termín:	9. september 2011	
Účel:	účasť na 1. rokovaní expertnej skupiny zameranej na mediálnu gramotnosť v škole - MEDIA LITERACY EXPERT GROUP	
Rokovací jazyk:	AJ	
	
Rámcový program	
Program rokovania bol časovo rozvrhnutý od 10.00  do 16.45 hod. Hlavné body programu:
1.	Privítanie a uvedenie do problematiky - zástupca EK, Aviva SILVER,  Head of Unit MEDIA Programme and Media Literacy
2.	Prezentácia „Prehľad doterajších aktivít EK na poli mediálnej gramotnosti“ - Matteo Zacchetti, Deputy Head of Unit MEDIA Programme
3.	Kľúčová prezentácia k filozofii mediálnej gramotnosti - J. M. Tornero, Univerzita Barcelona, člen expertnej skupiny v rokoch 2006 -10
4.	Predstavenie  prítomných členov expertnej skupiny a úrovne mediálnej výchovy v ich krajinách
5.	Prezentácia štúdie „Testing and Refining Criteria to Assess media Literacy Levels in Europe - Kristian Pedersen and Paolo Celot (Testovanie a zdokonaľovanie kritérií pre hodnotenie úrovne mediálnej gramotnosti v Európe)
6.	Príklady dobrej praxe v rozvíjaní filmovej gramotnosti - Per Ericsson, Swedish Film Institute	
Stručný priebeh	
Poslaním 1. (septembrového) stretnutia expertnej skupiny bolo prediskutovať a nájsť najadekvátnejšie možnosti a spôsoby implementácie mediálnej výchovy do školského kurikula  s cieľom podporiť nadobúdanie mediálnej gramotnosti žiakov a študentov.  Pričom sa súčasne bude rešpektovať princíp subsidiarity jednotlivých členských krajín.
Expertná skupina sa zaoberala, resp. boli prezentované  a analyzované najnovšie existujúce výskumy, štúdie a správy z jednotlivých členských krajín EU v súvislosti s problematikou mediálnej gramotnosti. Zároveň v rámci diskusie boli navrhované odporúčania na zabezpečenie zvyšovania mediálnej gramotnosti. 
Najvýznamnejším aktuálnym dokumentom prezentovaným na zasadaní expertnej skupiny bola štúdia pod názvom Testing and Refining Criteria to Assess Media Literacy Levels in Europe  - Testovanie a zdokonaľovanie kritérií pre hodnotenie úrovne mediálnej gramotnosti v Európe.
Cieľom tejto štúdie bolo vyhodnotiť z teoretického i praktického hľadiska validitu štruktúry mediálnej gramotnosti navrhnutej v Správe EK v roku 2010 a na tomto základe poskytnúť Európskej komisii revidovaný nástroj pre  posudzovanie a hodnotenie jednotlivých členských krajín z hľadiska  dosiahnutia ich úrovne mediálnej gramotnosti. Cieľovou skupinou štúdie  bolo 27 členských štátov EÚ a tri krajiny patriace do EHP.
Najdôležitejším výsledkom, resp. výstupom tejto štúdie  je získanie podkladov na meranie mediálnej gramotnosti – z hľadiska celého spektra vekových skupín, úrovne vzdelania, výšky príjmov, úrovne prístupu k médiám a lokality. Zdrojom štatistických dát štúdie na sledovanie  úrovne mediálnej gramotnosti v Európskej únii boli hlavne dáta Eurostatu. 
Filozofiu mediálnej gramotnosti prezentoval ako kľúčový rečník J.M. Tornero z univerzity v Barcelone, ktorý naznačil viacero aktuálnych problémov a výziev v oblasti mediálnej gramotnosti, čo bolo podkladom pre bohatú diskusiu členov expertnej skupiny. V rámci nej sa naznačili viaceré problémy a možnosti, týkajúce sa mediálnej výchovy a ukázali sa aj rozdiely jej úrovne v jednotlivých krajinách. 
Ja som informovala o stave mediálnej výchovy v slovenskom školstve - mediálna výchova je povinnou súčasťou ŠVP ako prierezová téma, školy majú možnosť ju realizovať aj ako samostatný predmet. Aktuálnou výzvou je pre nás formulovanie optimálneho obsahového a výkonového štandardu v rámci jednotlivých vzdelávacích oblasti (predmetov) a pre jednotlivé stupne vzdelávania.	
Odporúčania a závery	
Vychádzajúc z výsledkov uvedenej  štúdie boli formulované 4 oblasti odporúčaní:
1. Odporúčania k meraniu úrovne mediálnej gramotnosti vo forme základných (odporúčaných) indikátorov sledovania úrovne mediálnej gramotnosti, ku ktorým patria nasledujúce ukazovatele zoradené do 3 oblastí:
a) uplatnenie zručností, b) kritické chápanie mediálne prezentovaných informácií, c) komunikačné zručnosti v mediálnom priestore
2. Odporúčania k podpore mediálnej výchovy (dosahovaniu mediálnej gramotnosti) v členských krajinách
3. Odporúčania týkajúce sa vzdelávacej politiky, formulované ako podpora integrácie meraní pri zavádzaní mediálnej výchovy, podpora tvorivosti a participácie vo vzdelávacom systéme a podpora vedomostí o regulácií médií
4. Odporúčania vzťahujúce sa na podporu občianstva - aktívny občiansky prístup, vzťah k európskemu občianstvu	
Očakávaný prínos	
Téma aký prínos sa očakáva od expertnej skupiny bola predmetom intenzívnej diskusie jej členov. Jednoznačný záver sa v tomto ohľade neformuloval, v každom prípade sa členovia expertnej skupiny zhodli, že je extrémne dôležité zavádzať, podporovať a zvyšovať úroveň mediálnej výchovy v rámci školského kurikula. Vzhľadom na to, že médiá zasahujú široké spektrum života je  optimálne ju zaradiť ako prierezovú (nadpredmetovú) tematiku, čo aj väčšina krajín takto uskutočňuje – vrátane Slovenska. Spoločným problémom je však menej pripravený pedagóg v škole, ktorý v mnohých prípadoch nedosahuje úroveň svojich žiakov a študentov v používaní médií. Najefektívnejším prístupom pri realizácii mediálnej výchovy v škole je prístup holistický, kde sú zastúpené všetky nevyhnutné súčasti efektívneho vzdelávania, ako je napr. rozvoj tvorivosti, či aktívna participácia žiakov vo výchovno-vzdelávacom procese. Všetci účastníci zasadania sa zhodli aj na požiadavke, aby boli dostupné príklady dobrej praxe z jednotlivých krajín, čo by mohol byť jeden zo spôsobov zvyšovania úrovne mediálnej gramotnosti v EU. Expertná skupina formulovala aj požiadavku smerom k EK, aby vyčlenila finančné prostriedky určené na podporu mediálnej gramotnosti v členských krajinách – napr. formou cieleného programu. Podľa reakcie predstaviteľov EK prítomných na zasadaní je splnenie tejto požiadavky v tomto čase menej pravdepodobné, no nevylúčila túto možnosť v prípade podnetu, resp.  iniciatívy zo strany skupiny.	
Prehľad prinesenej dokumentácie a miesto jej uloženia	
Tlačená a elektronická verzia štúdie v anglickom jazyku: „Testing and Refining Criteria to Assess media LiteracyLevels in Europe“ by Kristian Pedersen, DTI and Paolo Celot, EAVI, miesto – ŠPÚ, oddelenie VPaP	
Spôsob zverejnenia výsledkov ZPC, prenos získaných informácií	
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach ministerstva.	
	
Súhlasím so zverejnením správy na internete.	
Správu vypracoval: PhDr. Ľubica Biziková	
Dátum: 21. 9. 2011	
Správu schválil: Ing. Katarína Kalašová